dh-unibe/image-text_koenigsfelden-charters-post-1500 huggingface dataset:
Ich, Ruͦdolff Senger, derzitt stattschriber zuͦ Arow und ein vogtt juncker Hans Arnold Saͤgissers, saͤligen,
verlasnen kinden, Melchior, Balthasarsz, und alsz die selbigen zwey kind zechen som wingeltz zuͦ Schintznach ✳ jaͤrlicher gült hatten nach innhalt eines versiglotten hobptbrieff, bekenn ich mich mitt
disem brieff, dasz da komen ist der ersam, bescheiden Steffan Merck, derzitt undervogt zuͦ Schintznach, ✳ und mitt im Uoͤli Müry, ouch von Schintznach, alsz ein gült des ob gemelten wingeltz und
hand soͤlichsz wingeltz abgeloͤst mitt hundert und zwentzig Rinscher guldin in gold, vollschwaͤret
angewicht. ouch mitt ver versessnen zinsen ist gesin acht som, darfür hand sy mir geben fur ein
som fünf lib̄ Berner waͤring, ✳
✳ minder ✳ v ✳ ,
hett in ein summ bracht nünzechen guldin, das ich alles hobpttsumm und versessen zinsz von inen bat, enpfangen hab. darum ich sy sagen gantz quitt, lidig und
losz sy und ir erben für mich und mine vogtt kind und ire erben. und des zuͦ warem urkünd
hab ich, Ruͦdolff Senger, als ein vogt der obgemelten kinden, für mich und sy min eygen insigel
gehenckt andisen brieff, der geben ist uf sant Thomas tag, des helgen zwölffbotten tag, im jar
als man zalt von Cristi geburtt thusend fünfhundert zwentzig und zwey jar ꝫcꝭ.
Königsf. 920
Staatsarchiv
AARGAU
quͦittantz ✳ umb ✳ x sòm
wingelts zuͦ Schintznach
Hans Arnolld Sägiszers
khindenn abgeloͤst
1522 ✳
T ✳ 35 ✳